Альпинистхэр ягъэлъапIэ
Къэбэрдей-Балъкъэрым ЩэнхабзэмкIэ и фондым иджыблагъэ щрагъэкIуэкIа гуфIэгъуэ зэхыхьэр Урысей Федерацэмрэ Украинэмрэ я зэхуаку дэлъ зэныбжьэгъугъэм и щыхьэтщ.
Ар ирырагъэхьэлIащ украин лъэпкъым и къуэ щэджащэ, цIыхубэ усакIуэ, сурэтыщI, этнограф цIэрыIуэ Шевченкэ Тарас къызэралъхурэ илъэс 200 зэрырикъумрэ абы и щIыхькIэ Украинэм и Днепропетровск къалэм къикIа альпинистхэр махуэ зыбжанэкIэ ди республикэм зэрыщыIамрэ.
Пшыхьым ипэ къихуэу, бгырыкIуэхэр Шевченкэ Тарас и цIэр зезыхьэ, метр 4200-рэ зи лъагагъ, Псыгуэнсу къуэладжэр Iузэв жьанэ щыхъужым деж уардэу къыщыт мылылъэ бгым и щыгум гъатхэпэм и 9-м ихьащ.
А Iуэхугъуэми щехъулIэу, иужькIэ ЩэнхабзэмкIэ фондым щызэхашэ гуфIэгъуэ зэхыхьэми зыкърезыгъэхьэлIэжа альпинистхэм япежьащ КъБР-м щыпсэу украинхэм я «Днiпро» щэнхабзэ центрым хэтхэр. Абыхэм гур хэзыгъахъуэ, гукъыдэжыр нэхъри къыщIэзыIэтэ лъэпкъ уэрэдхэр ягъэзэщIащ.
— Украинэм къикIа ди ныбжьэгъухэм бгы папцIэракъым къагъэIурыщIар, абыхэм дигухэри яхьэхуащ. Фи къэралым цIыху Iущ куэд исщ. Ди фIэщ мэхъу фи хэкум щызэIыхьа щытыкIэр пIалъэ кIэщIым къриубыдэу абыхэм зэрыщызэтрагъэуIэфIэжыфынур, — жиIащ хьэщIэхэм защыхуигъазэм, Къэбэрдей-Балъкъэр радиом балъкъэрыбзэкIэ и нэтынхэм и редактор нэхъыщхьэ, республикэм альпинизмэмрэ бгы дэпщеинымкIэ и федерацэм хэт Боттаев Мухътар. — Илъэсхэри блэкIынщ, икIи фи бынхэм я быныжхэри ди республикэм къэкIуэнщ. АпщIондэхункIи ди лъэпкъхэм я зэхуаку дэлъ зэныбжьэгъугъэм и мыубзэщхъуж нагъыщэу Шевченкэ Тарас и цIэр зезыхьэ Iуащхьэри къэувынщ.
— Къэбэрдей-Балъкъэрым ди бзэр, ди хабзэр щытхъумэжыфын «хытIыгу» цIыкIу щыдиIэщ, — къыхигъэщащ «Днiпро» центрым и унафэщI Харенкэ Светланэ. — КъищынэмыщIауэ, дэ, мыбы щыпсэу украинхэм, гу лъыдотэ, щэнхабзэу дбгъэдэлъымрэ дыкъэзыухъуреихь дунейм дызэрыхущытымкIэ Кавказыр зи жьэгужь лъэпкъхэм дазэрыпэблагъэ нэщэнэхэри зэрызетхьэм.
Адыгэ тхакIуэ, усакIуэ цIэрыIуэ ЩоджэнцIыкIу Iэдэм ипхъу Нинэ Шевченкэ Тарас теухуауэ и адэм иусауэ щыта усэхэм къеджащ икIи 1964 гъэм тхыгъэ, усыгъэ нэхъыфIхэр иту къыдагъэкIауэ щыта «Кобзарь» зи фIэщыгъэ тхылъ гъэщIэрэщIар «Днiпро» щэнхабзэ центрым тыгъэ яхуищIащ. ХьэщIэхэри гулъытэншэ хъуакъым: ЦIыхубзхэм я Налшык къалэ советым и унафэщI Дыджэш Лидэ абыхэм бгырыс бзылъхугъэ фащэкIэ зэщыхуэпыкIа гуащэ зыкъизых яритащ.
ДЖЭДГЪЭФ Маринэ.
